Dopo i trê patafs cjapâts a Napoli, l’Udin al torne a zuiâ in cjase e al torne a vinci. Il sucès dai blancs e neris al rive ae fin di une partide, che vie pal prin timp e je stade avonde ecuilibrade e smamide e che te seconde frazion e à dât il miôr si se.
Chel che cualchidun lu à clamade «derby internazionalitari» (tra Friûl e Sardegne) al è finût cemût che al è finût soredut in graciis de sielte di Delneri di mandâ in cjamp Perica al puest di Thereau cualchi minût prime de metât dal secont timp e l’atacant cravuat al è decisîf par vierzi lis segnaduris.
Cuintri dal Cagliari la scuadre di balon furlane si presente cu la classiche struture cun cuatri zuiadôrs in difese, trê tal mieç, cun Badu, Halfredsson e Jankto, e trê in atac, cun Thereau e De Paul dongje di Zapata. I aversaris a ocupin il cjamp sù par jù in chê stesse maniere: cuatri indaûr, trê te linie mezane e Borriello ponte principâl cun dongje Joao Paulo e cun Sau che al fâs il trecuartist.
L’Udin al partìs cul pît just e dopo sîs minûts al impegne Rafael in dôs ocasions, cun Zapata e cun De Paul. Cul passâ dal timp il ritmi al cale e nol sucêt alc e ce, a part un rigôr a pro dal Udin, juste al bati de prime mieze ore di zûc: al tire Thereau e Rafael al pare e il risultât al reste inclaudât sul zero a zero fintremai al interval.
Il rigôr mancjât al see lis gjambis a Thereau, che ancje tal secont timp al mostre di no jessi masse a plomp, intant che ancje Zapata al è mancul dinamic di prime de polse. Propit par chel, compagn che in altris ocasions, Delneri al clame fûr l’atacant di Privas e al mande dentri Perica, che – bot e sclop – al cjate la ocasion buine par fâ un golon e le disfrute inte maniere miôr.
Il Cagliari al patìs il colp cjapât e trê minûts plui tart al scugne viodi une altre volte la bale dentri de sô puarte, cun Angella che al profite de confusion te aree dai ospits dopo di une corner e al segne. La scuadre sarde e somee pardabon metude aes cuardis, stant che Perica al è ancjemò pericolôs in dôs ocasions e in particolâr al cjape un pâl.
Il mancjât trê a zero al fâs sunâ la svearine pe scuadre di Rastelli, che tai ultins minûts prime e ridûs lis distancis dal Udin cuntun gol di Borriello, che al profite di une indecision di Karnezis, e po si svicine ae paritât cuntun tîr di Salamon, che però al ven fermât su la linie de puarte de bande di Danilo.
E cussì l’Udin al siere cun trê ponts in plui in classifiche e i torne ae scuadre sarde il risultât de partide zuiade a Casteddu/Cagliari ai 28 di Novembar stâts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn